March 2014 - Page 2 of 4 - Mossview
Home/2014/March (Page 2)
VLU Voëlvlei – die Vrolike Vrouens van Voëlvlei
Wat ‘n goeie inisiatief van dié dames om die plaaswerkers van die omgewing te inspireer, te sorg vir bietjie opwinding en so vir hulle die geleentheid te gee om te leer deur self te doen en deel te neem.
Vir die spesifieke geleentheid moes die werkers ‘n sjokolade koek tuis bak, versier en dan saambring vir beoordeling.
Rika de Villiers, die beoordelaar, het waardevolle inligting en wenke gedeel, en weereens besef ek, jy is nooit te oud om te leer nie.
Volgens Johleen Muller die organiseerder en Reeva Pienaar (sekretaresse) word daar gereeld sulke byeenkomste gehou.
Die dames word handvaardighede wat onder andere die maak van verskeie naaldwerk-, brei- en hekelartikels insluit, geleer.
Die geleentheid wat by die Vleesbaai Pre Primêre Skool gehou is, was gelukkig darem nie alles net leer en werk nie. Na afloop het die dames lekker met ‘n koppie tee saam gekuier en gesels.
Bygewoon deur: Marriam Floors
FAB CREATIONS – Sewing classes
The 2 ladies running this initiative, in a part of the Craft and Art Building, Suzan and Antoinette also offer sewing classes.
For this, you need to bring along your own sewing machine.
CRAFT & ART BUILDING
(Next to the Tourism offices)
Open: Mon. – Fri. 9:00 – 17:00
Sat. 9:00 – 15:00
For Art and Art Classes as well as a large variety of jewelry and other interesting and colourful craft items on sale, do visit and support these up and coming artists.
HOUERS BESKIKBAAR VIR TOKSIESE E-AFVAL
Fase 2 van die gesamentlike toksiese e-afvalprojek van die Mosselbaaise en Knysna Munisipaliteite en die Eden Distriksmunisipaliteit skop op Dinsdag, 18 Maart 2014, in Mosselbaai af wanneer die eerse skeepsvraghouer permanent vir die storting van elektronies afval by die munisipale stortingsterrein by Sonskynvallei op die Oudtshoornpad geplaas sal word.
Elektroniese afval, of e-afval soos dit ook genoem word, sluit rekenaars, skerms, sleutelborde, rekenaarmuise, kabels, drukkers, skandeerders en hardeskywe in. Dit sluit ook items soos televisiestelle, bandspelers, telefone en selfone in. Hierdie toerusting kan tot soveel as 50% gevaarhoudende stowwe, wat as hoogs toksies geklassifiseer word, bevat.
Sekere huishoudelike toebehore soos mikrogolfoonde, skottelgoedwassers, sommige yskaste, droërs, ensovoorts, wat elektronika bevat, word ook geklasifiseer as e-afval. Ingevolge die Wet op Afval word die meeste van die chemiese stowwe wat in elektroniese apparate gebruik word as gevaarlike toksies afval beskou wanneer dit gestort word.
Die meeste van hierdie toksiese materiale beland saam met die gewone afval op die munisipale stortingsterreine, en kan ernstige nagevolge vir die omgewing inhou. Die chemiese stowwe breek op, en sypel die grond binne waar dit die ondergrondse water kan besoedel, of gifgasse in die atmosfeer kan vry stel.
Die Eden Distriksmunisipaliteit , asook die Mosselbaaise en Knysna munisipaliteite, in samewerking met Ma’bone, die diensverskaffer, en Valley Containers, wat die gemerkte vraghouers bewillig het, neem aan die e-afvalprojek deel.
Maatskappye en ander instansies kan Ma’bone direk skakel vir die afhaal van e-afval, of kan hulle e-afval by die Ma’bone depot in George aflaai teen ŉ tarief per kilogram, waarna ŉ sertifikaat van veilige berging uitgereik sal word.
Daar word ŉ beroep gedoen op die algehele samewerking deur alle partye om die onwettige storting van e-afval op ŉ wettige en veilige wyse te hanteer, en in te handig vir veilige berging.
Navrae oor die bekendstellingsdag in Mosselbaai en die e-afvalprojek kan aan Lanese Hesselman by telefoon (044) 606-5143 gerig word. Enige ander navrae insake toksiese afvalbestuur en die veilige hantering en berging van toksiese afval kan ook aan Ma’bone gerig word by 0861 623 672 of info@environmentwatch.co.za.
HOUESPEL TOETS SPELERS
Vlnr – Andre Piguet (Borg), Waldo Vorster (Netto Wenner A Afdeling), Clayton
Ascencao (Bruto Wenner A Afdeling), Gert Pieterse (Bruto Wenner C Afdeling)
en Ursula Otto (Rawson Eiendomme).
Rawson Eiendomme se maandelikse borgdag het op Woensdag 19 Maart plaasgevind. Allerweë word hierdie tipe kompetisie as die ware toets vir enige gholfspeler beskou. Self-dissipline, geduld en nie onnodige kanse vat nie, is wat in jou mondering moet wees as jy sukses wil behaal. Clayton Ascencao (voorgee 4) het hierdie kwaliteite toegepas en die A-afdeling op ‘n bruto-telling van 75 houe gewen. LD Griesel (voorgee 6) het hard in sy nek geblaas en op 76 houe tweede geëindig. Die netto-wenner was Waldo Vorster op 69 houe met Louw Strydom (69 houe) in die tweede plek. In die B-afdeling (voorgee 10-18) het André du Plessis 82 houe aangeteken en sodoende op die uittel vir Pieter Venter geklop. Netto-wenner Markie Sciarone (71 houe) het die uittel teen Manny Ascencao gewen. Gert Pieterse het in die C-afdeling (voorgee 19+) korte mette met sy teenstanders gemaak en met ‘n bruto-telling van 93 houe geseëvier. Sakkie Venter was tweede op 94 houe. Nic Weideman (72 houe) het die netto-afdeling gewen met Gabriël Smith en Cynthia Zietsman op 73 houe onderskeidelik tweede en derde.
Op Menseregtedag, Vrydag 21 Maart 2014, het Stephen le Roux die A-afdeling op 41 stableford punte gewen. Johan van Rensburg en Clayton Ascencao se 40 punte was genoeg om die tweede en derde plekke in te neem.In die B-afdeling was Albie Ellman (39 punte) veels te sterk vir sy teenstanders. Johann van Langelaar en Gail Botha het op 35 punte die ander plekke ingeneem. Dean Bouwer het die kitaarsnare behoorlik laat sing en op 39 punte die ander spelers tweede viool laat speel. Die 10-jarige Wouter Dercksen het op 35 punte sy staal getoon deur tweede te eindig. Jackie Gerber het die skoner geslag se naam hoog gehou deur op 33 punte derde te eindig.
Saterdag 22 Maart 2014 het Albie Ellman, Mick Cunningham, Vic Moll en Karools Hauptfleisch die vierball Alliansie kompetisie op 98 punte gewen. Martiens Mulder, Noël Hudson, Dave Tomlinson en George Sadowski het 92 punte aangeteken en tweede geëindig.
Vrydagaande is nog steeds ‘n lekker bymekaarkom aand vir ons lede en besoekers. Gelukkige trekkings is aan die orde van die dag en daar is beslis nie ‘n beter manier om die naweek mee af te skop as die heerlike saamkuier met vriende nie. •
Mosselbaaiers, staan opsy ….. die Buffalo Rally met sy “Leader of the Pack” is oppad.
Nog ‘n belangrike dag op Mosselbaai se kalender. ‘n Welkome geleentheid vir Mosselbaai wat besoekers en belangstellendes van oral trek.
Daarby beteken dit ook ‘n belangrike finansiële inspuiting vir ons plaaslike ekonomie.
“Bikers” word dikwels as ‘n klomp “hooligans” deur sommiges gebrandmerk, terwyl die teendeel egter in meeste gevalle waar is.
Eintlik glo ek motorfietsryers wil net pret hê en wegbreek van die daaglikse roetine en druk van die lewe en wat dit alles behels.
Uit ondervinding moet ek erken, daar is niks wat jou so vry, opgewonde en …”roekeloos” laat voel, as motorfiets ry nie.
Dit moet die spoed, wind, sensasie en vibrasie wees.
Nou kombineer dit met groepgees, vriende, liefde, opgewondenheid en jy is oppad !
With this the Mossview wishes all bikers, visitors and guests a safe and enjoyable weekend.
It is fun having the bikers here and once they’ve experienced the vibe and hospitality of Mossel Bay and surrounding areas we trust they’ll soon be back for more.
No doubt its going to be a weekend filled with, excitement, fun and games.
KOK SE KEUSE – Gekruide Perske Blatjang
Gebruik halfryp taaipitperskes vir hierdie resep. Dit lewer ‘n smaaklike, veelsydige blatjang wat redelik vinnig en maklik is om te maak.
Lewer +- 2.5kg
1.5kg ferm, halfryp perskes
4 t (20ml) fyngedrukte knoffel
1 e (15ml) gerasperde vars gemmer
1 t (5ml) geel mosterdsaad
500 g gemengde droëvrugte (appels,appelkose, nektariens, mango’s en pere, maar nie pruimedante nie)
1 Liter witwyn of appelasyn
675 g bruinsuiker
1. Bedek die perskes met kookwater en laat dit vir 15 – 20 minute staan tot die skille loskom. Skil die perskes, sny hulle middeldeur en verwyder die pitte. Kap in kleinerige stukke.
2. Bring al die bestandele tot kookpunt in ‘n groot kastrol, roer voortdurend tot die suiker opgelos is.
3. Verlaag die hitte en kook vir sowat 35 – 40 minute tot verdik. Roer dikwels om te verhoed dat dit aanbrand.
4. Giet dit in gesteriliseerde glasfesse, verseël met gesteriliseerde deksels en bere dit tot twee weke lank op ‘n koel, donker plek voor gebruik.
Dit hou tot ‘n jaar lank as dit oopgemaak bly.
Kok se keuse resep van die week is trots verskaf deur die Diaz Strand Hotel.